b'\n_START_ARTICLE_\nR\xc4\x83zboiul Crimeii\n_START_SECTION_\n\xc3\x8enceputul r\xc4\x83zboiului\n_START_PARAGRAPH_\nOrice cercetare atent\xc4\x83 pentru g\xc4\x83sirea cauzei R\xc4\x83zboiului Crimeii va concluziona c\xc4\x83 e vorba despre o multitudine de factori: pe de-o parte, liderii politici din Marea Britanie erau alarma\xc8\x9bi de puterea cresc\xc3\xa2nd\xc4\x83 a Rusiei, \xc3\xaentruc\xc3\xa2t aceast\xc4\x83 evolu\xc8\x9bie putea s\xc4\x83 amenin\xc8\x9be \xc3\xaen Est imperiul colonial britanic; englezii se temeau, astfel, c\xc4\x83 ru\xc8\x99ii \xc8\x99i-ar putea extinde influen\xc8\x9ba \xc3\xaen Persia \xc8\x99i \xc3\xaen India. Pe de alt\xc4\x83 parte, opinia public\xc4\x83 britanic\xc4\x83 de orientare liberal\xc4\x83, era serios \xc3\xaengrijorat\xc4\x83 de cre\xc8\x99terea puterii ruse\xc8\x99ti, care \xc3\xaen ochii ei echivala cu o cre\xc8\x99tere a influen\xc8\x9bei conservatismului politic: liberalii britanici, ca \xc8\x99i cei francezi, \xc3\xaei percepeau pe ru\xc8\x99i a fi principalii promotori ai despotismului \xc8\x99i absolutismului \xc3\xaen Europa: Rusia era membru fondator al \xe2\x80\x9cSfintei Alian\xc8\x9be\xe2\x80\x9d, \xc8\x99i era adesea numit \xe2\x80\x9cst\xc3\xa2lpul reac\xc8\x9biunii\xe2\x80\x9d; modul cum, la ini\xc8\x9biativa Rusiei, a fost \xc3\xaen\xc4\x83bu\xc8\x99it\xc4\x83 Revolu\xc8\x9bia rom\xc3\xa2n\xc4\x83 de la 1848 de c\xc4\x83tre trupele ruse\xc8\x99ti \xc8\x99i otomane, ca \xc8\x99i regimul de teroare politic\xc4\x83 introdus \xc3\xaen Principate de c\xc4\x83tre trupele ruse\xc8\x99ti de ocupa\xc8\x9bie (\xc3\xaen colaborare cu guvernul reac\xc8\x9bionar impus de acestea, \xc8\x99i \xc3\xaen flagrant contrast cu politica liberal\xc4\x83 aplicat\xc4\x83 \xc3\xaen Principate de c\xc4\x83tre ocupa\xc8\x9bia ruseasc\xc4\x83 doar cu 14 ani \xc3\xaenainte, c\xc3\xa2nd teritoriile rom\xc3\xa2ne\xc8\x99ti au primit prima lor constitu\xc8\x9bie prin Regulamentul Organic), ca \xc8\x99i interven\xc8\x9bia trupelor \xc8\x9bariste \xc3\xaen Ungaria vecin\xc4\x83 pentru \xc3\xaen\xc4\x83bu\xc8\x99irea capitolului local al revolu\xc8\x9biei pa\xc8\x99optiste din Imperiul Austriac, reprezentau, probabil, suficiente indicii alarmante pentru liberalii \xc3\xaentregii Europe asupra adev\xc4\x83ratei naturi a Rusiei \xc8\x9bariste._NEWLINE_O alt\xc4\x83 sec\xc8\x9biune a popula\xc8\x9biei occidentale, \xc3\xaen special franceze, era alarmat\xc4\x83 de influen\xc8\x9ba pe care ru\xc8\x99ii (prin num\xc4\x83rul cel mai mare de pelerini) \xc8\x99i \xc8\x9barismul (prin politica lui de protejare a cre\xc8\x99tinilor ortodoc\xc8\x99i din Imperiul Otoman) o dob\xc3\xa2ndesc asupra teritoriilor din Palestina (\xe2\x80\x9c\xc8\x9aara Sf\xc3\xa2nt\xc4\x83\xe2\x80\x9d). O alt\xc4\x83 \xc3\xaengrijorare occidental\xc4\x83 a momentului: teama statelor germane relevante (Austria \xc8\x99i Prusia, membre \xc8\x99i ele al\xc4\x83turi de Rusia \xc3\xaen \xe2\x80\x9cSf\xc3\xa2nta Alian\xc8\x9b\xc4\x83\xe2\x80\x9d) c\xc4\x83 panslavismul aflat din ce \xc3\xaen ce mai mult \xc3\xaen gra\xc8\x9biile \xc8\x9barului Nicoale I, ar putea provoca revolte ale numeroaselor popula\xc8\x9bii slave (dintre care unele \xc8\x99i ortodoxe) tr\xc4\x83itoare \xc3\xaen imperiul lui Frany-Iosif. Rusia, mai exact \xc8\x9barul Nicoale I, care guverna \xc8\x9bara ca despot absolut, considera a fi o misiune religioas\xc4\x83 legitim\xc4\x83 ap\xc4\x83rarea obiditelor minorit\xc4\x83\xc8\x9bi cre\xc8\x99tin-ortodoxe din Imperiul Otoman, aflat, deja, \xc3\xaen perioada de accelerat\xc4\x83 dec\xc4\x83dere. Imperiul \xc8\x9barist fusese extins recent at\xc3\xa2t \xc3\xaen teritoriile t\xc4\x83tare de la grani\xc8\x9ba sa sudic\xc4\x83, c\xc3\xa2t \xc8\x99i \xc3\xaen Caucaz, \xc8\x9barul consider\xc3\xa2nd deja un \xc8\x9bel fezabil cucerirea Constantinopolului \xc8\x99i al Orientului Apropiat otoman (Palestina, \xc3\xaen primul r\xc3\xa2nd). Cum s-a amintit, deja, britanicii au devenit din aceast\xc4\x83 cauz\xc4\x83 (extinderea rapid\xc4\x83 a Imperiului \xc8\x9barist) din ce \xc3\xaen ce mai tem\xc4\x83tori c\xc4\x83 noua putere a Rusiei le-ar putea amenin\xc8\x9ba propriul imperiu colonial \xc3\xaen Est; al\xc4\x83turi de francezi, britanicii au invocat atunci, \xc3\xaen mod ipocrit, principiul echilibrului de putere pe continent, pentru a interveni \xc3\xaen Rusia \xc8\x99i a diminua astfel puterea statului lui Nicolae I._NEWLINE_\xc3\x8en deceniul al cincilea al secolului al XIX-lea, conduc\xc4\x83torii britanici \xc8\x99i-au exprimat temerile \xc3\xaen leg\xc4\x83tur\xc4\x83 cu ac\xc8\x9biunile imperialiste de ocupare prin for\xc8\x9ba de c\xc4\x83tre Rusia a unor \xc8\x9b\xc4\x83ri ca India, Afganistan, Turcia, Moldova \xc8\x99i \xc8\x9aara Rom\xc3\xa2neasc\xc4\x83 \xc8\x99i erau dornici s\xc4\x83 g\xc4\x83seasc\xc4\x83 o cale pentru a contrabalansa aceast\xc4\x83 amenin\xc8\x9bare._NEWLINE_Originea crizei prin care s-a ajuns la R\xc4\x83zboiul Crimeii st\xc4\x83 \xc3\xaen chestiunea Locurilor Sfinte. Era vorba de reglementarea drepturilor pelerinajelor, pe de-o parte ale catolicilor latini, pe de alta, ale ortodoc\xc8\x99ilor, \xc3\xaen Locurile Sfinte din Palestina: la Ierusalim, Betleem etc. Pelerinii ortodoc\xc8\x99i erau mai mul\xc8\x9bi dec\xc3\xa2t cei latini. \xc3\x8emp\xc4\x83r\xc8\x9birea locurilor sfinte \xc3\xaentre grupurile de pelerini fusese reglementat\xc4\x83, \xc3\xaen 1757, printr-un act al sultanului, care fusese foarte exact. Spre exemplu, la Ierusalim catolicii primiser\xc4\x83 dreptul folosirii alternative a  Bisericii Sf\xc3\xa2ntului Morm\xc3\xa2nt \xc8\x99i, cu o alt\xc4\x83 frecven\xc8\x9b\xc4\x83, \xc8\x99i alte locuri de pelerinaj. La Bethleem ortodoc\xc8\x99ii au primit altarul principal din Biserica Na\xc8\x99terii Domnului, iar catolicii au primit un loc care se g\xc4\x83se\xc8\x99te sub biseric\xc4\x83. Armenii apostolici au primit, de asemenea, dreptul de folosin\xc8\x9b\xc4\x83 al unor altare din acelea\xc8\x99i locuri._NEWLINE_Chestiunea era mai complicat\xc4\x83, deoarece Fran\xc8\x9ba avea un rol tradi\xc8\x9bional de protector al catolicilor din Orient, acordat de c\xc4\x83tre sultan \xc3\xaen 1740, printr-un acord special. Pe de alt\xc4\x83 parte, \xc3\xaen 1774, prin Tratatul de la Kuciuk-Kainargi, Rusia ob\xc8\x9binuse protec\xc8\x9bia pelerinilor de rit ortodox. Prin urmare, \xc3\xaen afar\xc4\x83 de rivalitatea dintre grupurile de pelerini, \xc3\xaen realitate, existau dou\xc4\x83 rivalit\xc4\x83\xc8\x9bi de influen\xc8\x9b\xc4\x83: influen\xc8\x9ba francez\xc4\x83 -  exercitat\xc4\x83 \xc3\xaen folosul catolicilor \xc8\x99i influen\xc8\x9ba rus\xc4\x83 - exercitat\xc4\x83 \xc3\xaen folosul ortodoc\xc8\x99ilor._NEWLINE_Din 1774, chestiunea pelerinajelor la locurile sfinte evoluase f\xc4\x83r\xc4\x83 \xc3\xaencetare \xc3\xaentr-un sens favorabil ortodoc\xc8\x99ilor \xc8\x99i, prin consecin\xc8\x9b\xc4\x83, influen\xc8\x9bei ruse. Printr-o serie de documente succedate, mai ales \xc3\xaentre 1808 \xc8\x99i 1820, \xc3\xaentr-un timp c\xc3\xa2nd Fran\xc8\x9ba fusese \xc3\xaenvins\xc4\x83 \xc3\xaen r\xc4\x83zboaiele napoleoniene \xc8\x99i nu putea s\xc4\x83 intervin\xc4\x83 direct \xc3\xaen politica Orientului, Rusia ob\xc8\x9binuse pentru pelerinii ortodoc\xc8\x99i avantaje din ce \xc3\xaen ce mai mari; spre exemplu, Biserica Sf\xc3\xa2ntului Morm\xc3\xa2nt trecuse \xc3\xaen m\xc3\xa2inile ortodoc\xc8\x99ilor. Nu exist\xc4\x83 nici o \xc3\xaendoial\xc4\x83 c\xc4\x83 pelerinii ortodoc\xc8\x99i aveau, la mijlocul sec. XIX, o situa\xc8\x9bie mult mai favorabil\xc4\x83 dec\xc3\xa2t cea a pelerinilor catolici.  _NEWLINE_Aceasta este situa\xc8\x9bia pe care Napoleon al III-lea a vrut s-o schimbe din momentul \xc3\xaen care a devenit prin\xc8\x9b-pre\xc8\x99edinte. Prin urmare, guvernul francez a \xc3\xaenceput s\xc4\x83 negocieze cu turcii din luna mai 1850, contest\xc3\xa2nd pozi\xc8\x9biile ob\xc8\x9binute de ortodoc\xc8\x99ii din Palestina. _NEWLINE_Discu\xc8\x9biile au durat mult timp, iar ca rezultat, la 8 februarie 1852, un firman al sultanului le d\xc4\x83dea catolicilor trei chei ale bisericii din Bethleem. Printre altele, catolicii primeau dreptul de a oficia predici la altarul Morm\xc3\xa2ntului Fecioarei. Cu aceast\xc4\x83 decizie a sultanului problema p\xc4\x83rea a fi rezolvat\xc4\x83, cel pu\xc8\x9bin din punct de vedere francez. Dar reac\xc8\x9bia ru\xc8\x99ilor la firmanul sultanului era previzibil\xc4\x83. Trimisul lui Nicolae I i-a cerut sultanului s\xc4\x83 anuleze decizia \xc8\x99i s\xc4\x83 stabileasc\xc4\x83 statu quo ante. \xc3\x8en opinia \xc8\x9barului, prestigiul Rusiei \xc3\xaen Orient nu trebuia s\xc4\x83 sufere nici o atingere, de aceea trebuiau luate m\xc4\x83suri c\xc3\xa2t mai repede. Consulul rus a intervenit energic pe l\xc3\xa2ng\xc4\x83 sultan, care a cedat, semn\xc3\xa2nd un nou firman, \xc3\xaen martie 1852, anul\xc3\xa2nd decizia luat\xc4\x83 \xc3\xaen urm\xc4\x83 cu o lun\xc4\x83. Dar documentul era secret, pe c\xc3\xa2nd primul act fusese public. Contradic\xc8\x9bia trebuia, din p\xc4\x83cate, s\xc4\x83 apar\xc4\x83 la scurt timp. Sultanul nu-\xc8\x99i f\xc4\x83cea iluzii, el a vrut doar s\xc4\x83 c\xc3\xa2\xc8\x99tige timp \xc8\x99i chiar a reu\xc8\x99it s\xc4\x83 c\xc3\xa2\xc8\x99tige c\xc3\xa2teva luni._NEWLINE_C\xc3\xa2nd pelerinii au sosit \xc3\xaen 1852, conflictul s-a produs. Catolicii au afirmat c\xc4\x83 lor le apar\xc8\x9bineau cheile de la biserica din Betleem, iar ortodoc\xc8\x99ii c\xc4\x83 un ordin al sultanului le-a \xc3\xaenapoiat-o! Consulul rus a intervenit direct pe l\xc3\xa2ng\xc4\x83 administra\xc8\x9bia turc\xc4\x83, cer\xc3\xa2ndu-i s\xc4\x83 publice decizia secret\xc4\x83 a sultanului care restabilea drepturile ortodoxe. Guvernul turc, foarte \xc3\xaencurcat, s-a mul\xc8\x9bumit s\xc4\x83 reuneasc\xc4\x83 un oarecare num\xc4\x83r de notabili din Ierusalim \xc8\x99i Bethleem \xc8\x99i s\xc4\x83 le citeasc\xc4\x83 firmanul secret al sultanului. Documentul n-a fost publicat \xc3\xaens\xc4\x83, astfel \xc3\xaenc\xc3\xa2t pelerinii catolici \xc8\x99i-au exercitat drepturile f\xc4\x83r\xc4\x83 a \xc8\x9bine seama de drepturile ob\xc8\x9binute ulterior de c\xc4\x83tre Rusia._NEWLINE_\xc3\x8en deceniul urm\xc4\x83tor, a fost g\xc4\x83sit un pretext \xc3\xaen cauza ap\xc4\x83r\xc4\x83rii sfintelor locuri cre\xc8\x99tin-catolice din Palestina. Conform cu tratatelor negociate p\xc3\xa2n\xc4\x83 la acea vreme, Fran\xc8\x9ba era protectoarea cre\xc8\x99tinilor catolici din Imperiul Otoman, \xc3\xaen vreme ce Imperiul Rus era protectorul cre\xc8\x99tin-ortodoc\xc8\x99ilor. Totu\xc8\x99i, pentru c\xc3\xa2\xc8\x9biva ani, c\xc4\x83lug\xc4\x83rii catolici \xc8\x99i cei ortodoc\xc8\x99i \xc8\x99i-au disputat dreptul de posesiune asupra Bisericii Na\xc8\x99terii Domnului din Bethleem \xc8\x99i asupra Bisericii Sf\xc3\xa2ntului Morm\xc3\xa2nt din Ierusalim. Cele dou\xc4\x83 p\xc4\x83r\xc8\x9bi au f\xc4\x83cut cereri pe care sultanul nu avea cum s\xc4\x83 le satisfac\xc4\x83 simultan. \xc3\x8en 1853, sultanul a dat satisfac\xc8\x9bie, \xc3\xaen final, catolicilor, \xc3\xaen ciuda protestelor vehemente ale c\xc4\x83lug\xc4\x83rilor ortodoc\xc8\x99i._NEWLINE_\xc8\x9aarul Nicolae I al Rusiei a trimis \xc3\xaen misiune, la \xc3\x8enalta Poart\xc4\x83, un diplomat, Alexandr Sergheevici Men\xc8\x99ikov. Conform mai vechilor tratate, Sultanul  Abd-ul-Mejid I se obliga s\xc4\x83 "protejeze religia cre\xc8\x99tin\xc4\x83 \xc8\x99i bisericile sale". Men\xc8\x99ikov a \xc3\xaencercat s\xc4\x83 negocieze noi tratate, care s\xc4\x83 fi permis s\xc4\x83 se amestece \xc3\xaen afacerile religioase ale Imperiului Otoman ori de c\xc3\xa2te ori ru\xc8\x99i ar fi considerat inadecvat\xc4\x83 protec\xc8\x9bia Sultanului. \xc3\x8en acela\xc8\x99i timp, guvernul britanic al primului ministru George Hamilton-Gordon l-a trimis \xc3\xaen misiune \xc3\xaen Turcia pe Lord Stratford, care a aflat de preten\xc8\x9biile ru\xc8\x99ilor imediat ce a ajuns la Istanbul. Lord Stratford a reu\xc8\x99it s\xc4\x83-l conving\xc4\x83 pe sultan s\xc4\x83 resping\xc4\x83 cererile ru\xc8\x99ilor, demonstr\xc3\xa2ndu-i c\xc4\x83 acestea compromit independen\xc8\x9ba turcilor. Benjamin Disraeli a acuzat ac\xc8\x9biunile guvernamentale care f\xc4\x83ceau r\xc4\x83zboiul inevitabil, pornind procesul prin care primul-ministru avea s\xc4\x83 fie for\xc8\x9bat s\xc4\x83 demisioneze. Imediat dup\xc4\x83 ce a aflat de e\xc8\x99ecul diplomatic al lui Men\xc8\x99ikov, \xc8\x9aarul a ordonat armatei ruse s\xc4\x83 intre \xc3\xaen Moldova \xc8\x99i Valahia, (principate autonome sub suzeranitatea otoman\xc4\x83, \xc3\xaen care Rusia era considerat\xc4\x83 ca un ap\xc4\x83r\xc4\x83tor special al bisericii ortodoxe), folosindu-se de pretextul e\xc8\x99ecului rezolv\xc4\x83rii problemei Locurilor Sfinte. Nicolae I a crezut c\xc4\x83 puterile europene nu aveau s\xc4\x83 protesteze la ac\xc8\x9biunea rus\xc4\x83 de ocupare a unor teritorii periferice aflate \xc3\xaen sfera de influen\xc8\x9b\xc4\x83 otoman\xc4\x83. \xc3\x8en plus, \xc8\x9barul spera ca aceste puteri s\xc4\x83-i fie recunosc\xc4\x83toare pentru rolul Rusiei la \xc3\xaen\xc4\x83bu\xc8\x99irea revolu\xc8\x9biilor europene de la 1848._NEWLINE_C\xc3\xa2nd \xc8\x9barul \xc8\x99i-a trimis trupele \xc3\xaen cele dou\xc4\x83 principate rom\xc3\xa2ne, ("Principatele Dun\xc4\x83rene"), Marea Britanie, \xc3\xaencerc\xc3\xa2nd s\xc4\x83 echilibreze situa\xc8\x9bia, a trimis o flot\xc4\x83 \xc3\xaen Dardanele, unde i s-a al\xc4\x83turat \xc8\x99i o flot\xc4\x83 din Fran\xc8\x9ba. \xc3\x8en tot acest timp, puterile europene \xc3\xaencercau s\xc4\x83 g\xc4\x83seasc\xc4\x83 o solu\xc8\x9bie de compromis. Reprezentan\xc8\x9bii britanici, francezi, austrieci \xc8\x99i prusaci s-au \xc3\xaent\xc3\xa2lnit la Viena, unde au redactat o not\xc4\x83, pe care sperau s\xc4\x83 o g\xc4\x83seasc\xc4\x83 acceptabil\xc4\x83 at\xc3\xa2t partea rus\xc4\x83, c\xc3\xa2t \xc8\x99i partea otoman\xc4\x83. Nota a fost aprobat\xc4\x83 de \xc8\x9bar, dar a fost respins\xc4\x83 de sultan, care a considerat c\xc4\x83 redactarea ambigu\xc4\x83 l\xc4\x83sa cale liber\xc4\x83 pentru prea multe interpret\xc4\x83ri diferite. Anglia, Fran\xc8\x9ba \xc8\x99i Austria au sugerat p\xc4\x83r\xc8\x9bii ruse o serie de amendamente care i-ar fi calmat pe turci, dar aceast\xc4\x83 nou\xc4\x83 ini\xc8\x9biativ\xc4\x83 a fost ignorat\xc4\x83 de Curtea de la Sankt Petersburg. \xc3\x8en vreme ce englezii \xc8\x99i francezii au renun\xc8\x9bat la ideea negocierilor, austriecii \xc8\x99i prusacii mai sperau, totu\xc8\x99i, intr-o posibilitate de \xc3\xaen\xc8\x9belegere. \xc3\x8en aceast\xc4\x83 situa\xc8\x9bie, sultanul a declarat r\xc4\x83zboi, armatele sale atac\xc3\xa2nd for\xc8\x9bele ruse\xc8\x99ti \xc3\xaen apropierea Dun\xc4\x83rii l\xc3\xa2ng\xc4\x83 Tulcea. Ca r\xc4\x83spuns, flota rus\xc4\x83 a atacat flota otoman\xc4\x83 pe care a distrus-o \xc3\xaen b\xc4\x83t\xc4\x83lia de la Sinope, la 30 noiembrie 1853, ceea ce f\xc4\x83cea posibil\xc4\x83 debarcarea trupelor terestre pe p\xc4\x83m\xc3\xa2nt otoman. Distrugerea flotei otomane \xc8\x99i cre\xc8\x99terea amenin\xc8\x9b\xc4\x83rii ruse\xc8\x99ti au alarmat guvernele francez \xc8\x99i britanic, care au luat m\xc4\x83suri imediate pentru ajutorarea turcilor. \xc3\x8en 1853, dup\xc4\x83 ce Rusia a ignorat un ultimatum anglo-francez, care cerea retragerea din Principatele Dun\xc4\x83rene, Marea Britanie \xc8\x99i Fran\xc8\x9ba au intrat \xc3\xaen r\xc4\x83zboi de partea otomanilor.\n_START_SECTION_\nAsediul Sevastopolului\n_START_PARAGRAPH_\n\xc3\x8en luna urm\xc4\x83toare, de\xc8\x99i pretextul pentru r\xc4\x83zboi disp\xc4\x83ruse, trupele aliate au debarcat \xc3\xaen Crimeea \xc8\x99i au asediat ora\xc8\x99ul Sevastopol, baza principal\xc4\x83 a flotei \xc8\x9bariste a M\xc4\x83rii Negre, de unde venea principala amenin\xc8\x9bare de invadare a Mediteranei._NEWLINE_Ru\xc8\x99ii \xc8\x99i-au sabordat navele de r\xc4\x83zboi, tunurile navale fiind folosite la m\xc4\x83rirea num\xc4\x83rului pieselor de artilerie folosite la ap\xc4\x83rarea fortifica\xc8\x9biilor, iar marinarii au fost \xc3\xaencadra\xc8\x9bi \xc3\xaen trupele terestre pe post de infanteri\xc8\x99ti. Ora\xc8\x99ul a fost cucerit de englezi, francezi si italieni \xc3\xaen septembrie 1855, imediat dupa capturarea fortului Malakof, principala reduta de rezisten\xc8\x9b\xc4\x83. Rusii r\xc4\x83ma\xc8\x99i \xc3\xaen via\xc8\x9b\xc4\x83 au abandonat ora\xc8\x99ul, strecur\xc3\xa2ndu-se pe un pod de vase spre nordul golfului de Nord (Severnaia)._NEWLINE_\xc3\x8en acela\xc8\x99i an, ru\xc8\x99ii au asediat \xc8\x99i cucerit fort\xc4\x83rea\xc8\x9ba turceasc\xc4\x83 de la Kars.\n_START_SECTION_\nCampania din Marea Azov \xc8\x99i asediul Taganrogului\n_START_PARAGRAPH_\n\xc3\x8en prim\xc4\x83vara anului 1855, comandan\xc8\x9bii alia\xc8\x9bi franco-britanici au decis s\xc4\x83 trimit\xc4\x83 un corp expedi\xc8\x9bionar \xc3\xaen Marea Azov care s\xc4\x83 distrug\xc4\x83 comunica\xc8\x9biile \xc8\x99i aprovizionarea Sevastopolului. Pe 12 mai 1855, vasele de r\xc4\x83zboi franco-engleze au intrat \xc3\xaen Str\xc3\xa2mtoarea Kerci \xc8\x99i au distrus bateriile de coast\xc4\x83 din golful Kami\xc8\x99evaia. Nou\xc4\x83 zile mai t\xc3\xa2rziu, flota aliat\xc4\x83 a atacat portul Taganrog, important datorit\xc4\x83 depozitelor de alimente (p\xc3\xa2ine, gr\xc3\xa2u, orz \xc8\x99i secar\xc4\x83), stocate aici dup\xc4\x83 oprirea exporturilor ruse\xc8\x99ti, datorat\xc4\x83 izbucnirii r\xc4\x83zboiului. Portul era important \xc8\x99i datorit\xc4\x83 faptului c\xc4\x83 se afla aproape de importantul ora\xc8\x99 Rostov pe Don. _NEWLINE__NEWLINE_Guvernatorul Taganrogului, Egor Tolstoi, \xc8\x99i generalul-locotenent Ivan Krasnov au refuzat ultimatumul, r\xc4\x83spunz\xc3\xa2nd c\xc4\x83 ru\xc8\x99ii nu-\xc8\x99i predau niciodat\xc4\x83 ora\xc8\x99ele. Alia\xc8\x9bii au bombardat ora\xc8\x99ul timp de mai bine de \xc8\x99ase ore \xc8\x99i au debarcat 300 de solda\xc8\x9bi, care au atacat centrul ora\xc8\x99ului, de unde au fost respin\xc8\x99i de trupele cazacilor de pe Don \xc8\x99i de subunit\xc4\x83\xc8\x9bile de voluntari. \xc3\x8en iulie 1855, navele aliate au \xc3\xaencercat s\xc4\x83 ocoleasc\xc4\x83 Taganrogul pentru a se \xc3\xaendrepta c\xc4\x83tre Rostov pe Don, intr\xc3\xa2nd pe r\xc3\xa2ul Don prin r\xc3\xa2ul Mius. Pe 12 iulie 1855 nava britanic\xc4\x83  Jasper a e\xc8\x99uat l\xc3\xa2ng\xc4\x83 Taganrog datorit\xc4\x83 unui pescar care mutase balizele de semnalizare \xc3\xaen apele pu\xc8\x9bin ad\xc3\xa2nci. Cazacii au luat cu asalt vasul britanic \xc8\x99i l-au aruncat \xc3\xaen aer. A treia \xc3\xaencercare de asediu a fost f\xc4\x83cut\xc4\x83 pe 19-31 august 1855, dar ora\xc8\x99ul fusese, \xc3\xaentre timp, bine fortificat, iar desanturile aliate nu au reu\xc8\x99it s\xc4\x83 se apropie suficient de \xc8\x9b\xc4\x83rm pentru a debarca. Flota aliat\xc4\x83 a p\xc4\x83r\xc4\x83sit Golful Taganrog pe 2 septembrie, continu\xc3\xa2nd s\xc4\x83 efectueze opera\xc8\x9biuni militare minore de-a lungul \xc8\x9b\xc4\x83rmurilor, M\xc4\x83rii Azov p\xc3\xa2n\xc4\x83 toamna t\xc3\xa2rziu.\n_START_SECTION_\nTeatrul de r\xc4\x83zboi din Baltica\n_START_PARAGRAPH_\nMarea Baltic\xc4\x83 este unul dintre teatrele de r\xc4\x83zboi uitate. Popularizarea \xc3\xaen exces a altor teatre de lupt\xc4\x83 a umbrit conflictul din aceast\xc4\x83 zon\xc4\x83, aflat \xc3\xaen vecin\xc4\x83tatea capitalei Rusiei. De la \xc3\xaenceput, campania din Baltica a intrat \xc3\xaen impas. Flota rus\xc4\x83 a M\xc4\x83rii Baltice, cople\xc8\x99it\xc4\x83 numeric, \xc8\x99i-a redus mi\xc8\x99c\xc4\x83rile la zonele din jurul fortifica\xc8\x9biilor. Pe de alt\xc4\x83 parte, de\xc8\x99i comandan\xc8\x9bii alia\xc8\x9bi aveau cea mai mare flot\xc4\x83 de la r\xc4\x83zboaiele napoleoniene, au considerat fortifica\xc8\x9biile ruse\xc8\x99ti, \xc3\xaen special fort\xc4\x83rea\xc8\x9ba de la Kronstadt, prea greu de cucerit, \xc8\x99i de aceea \xc8\x99i-au limitat opera\xc8\x9biunile la blocarea comer\xc8\x9bului ru\xc8\x99ilor \xc8\x99i la raiduri pe coastele mai pu\xc8\x9bin ap\xc4\x83rate ale Finlandei. _NEWLINE_Rusia era dependent\xc4\x83 de importuri at\xc3\xa2t pentru industria civil\xc4\x83, c\xc3\xa2t \xc8\x99i pentru cea militar\xc4\x83 \xc8\x99i pentru aprovizionarea armatei, blocada afect\xc3\xa2nd foarte serios economia \xc8\x9b\xc4\x83rii. Flota franco-britanic\xc4\x83 a reu\xc8\x99it s\xc4\x83 distrug\xc4\x83 c\xc3\xa2teva forturi de pe coasta finlandez\xc4\x83, dar multe alte tentative au fost respinse de ru\xc8\x99i._NEWLINE_Incendierea depozitelor de gudron din Oulu (Ule\xc3\xa5borg) \xc8\x99i Raahe (Brahestad) a provocat critici interna\xc8\x9bionale, iar \xc3\xaen Anglia, un deputat a cerut explica\xc8\x9bii Primului Lord al Amiralit\xc4\x83\xc8\x9bii despre un sistem care duce un mare r\xc4\x83zboi prin jefuirea \xc8\x99i distrugerea  propriet\xc4\x83\xc8\x9bii \xc8\x9b\xc4\x83ranilor lipsi\xc8\x9bi de ap\xc4\x83rare. \xc3\x8en toamn\xc4\x83, flota aliat\xc4\x83 a p\xc4\x83r\xc4\x83sit Baltica pentru a se muta \xc3\xaen Marea Alb\xc4\x83, debarc\xc3\xa2nd infanteri\xc8\x99ti \xc3\xaen Peninsula Kola \xc8\x99i pe Solovki. \xc3\x8encercarea alia\xc8\x9bilor de a lua cu asalt Arhanghelskul a dat gre\xc8\x99, la fel ca \xc8\x99i tentativa de cucerire a Petropavlovskul \xc3\xaen Kamciatka._NEWLINE_\xc3\x8en 1855, flota aliat\xc4\x83 a \xc3\xaencercat s\xc4\x83 distrug\xc4\x83 docurile puternic fortificate de la Sveaborg, de l\xc3\xa2ng\xc4\x83 Helsinki. Peste 1.000 de tunuri au \xc3\xaencercat s\xc4\x83 distrug\xc4\x83 fort\xc4\x83rea\xc8\x9ba \xc3\xaen timpul unui bombardament de dou\xc4\x83 zile. \xc3\x8en ciuda focului inamic, marinarii ru\xc8\x99i de pe corabia Russia cu 120 de tunuri la bord au ap\xc4\x83rat cu succes intrarea \xc3\xaen port. Alia\xc8\x9bii au lansat peste 20.000 de proiectile de artilerie asupra ru\xc8\x99ilor, dar nu au reu\xc8\x99it s\xc4\x83 le reduc\xc4\x83 la t\xc4\x83cere bateriile de coast\xc4\x83. A fost preg\xc4\x83tit\xc4\x83 o nou\xc4\x83 flot\xc4\x83, format\xc4\x83 din peste 300 de vase de r\xc4\x83zboi, dar, mai \xc3\xaenainte de declan\xc8\x99area atacului, s-a \xc3\xaencheiat r\xc4\x83zboiul._NEWLINE_O parte a reu\xc8\x99itei ap\xc4\x83r\xc4\x83torilor ru\xc8\x99i a fost pus\xc4\x83 pe seama noilor mine marine. Minarea apelor este, \xc3\xaen mod tradi\xc8\x9bional, considerat\xc4\x83 ca ap\xc4\x83rut\xc4\x83 \xc3\xaen timpul R\xc4\x83zboiului Crimeii.\n_START_SECTION_\nFaza final\xc4\x83 a r\xc4\x83zboiului \xc8\x99i tratativele de pace\n_START_PARAGRAPH_\nNegocierile de pace au \xc3\xaenceput \xc3\xaen 1856, \xc3\xaen Rusia fiind pe tron un nou \xc8\x9bar, Alexandru al II-lea. Prin prevederile Tratatului de la Paris din 1856, \xe2\x80\x9eplanul \xc3\xaen patru puncte\xe2\x80\x9d propus \xc3\xaen 1854 a fost substan\xc8\x9bial dezvoltat. \xc3\x8en principal, privilegiile speciale ale Rusiei \xc3\xaen Principatele Dun\xc4\x83rene au fost transferate c\xc4\x83tre grupul Marilor Puteri. Astfel, \xc8\x9a\xc4\x83rile Rom\xc3\xa2ne au intrat sub protec\xc8\x9bia alia\xc8\x9bilor, iar Moldova a primit \xc3\xaenapoi sudul Basarabiei, ocupat\xc4\x83 de ru\xc8\x99i \xc3\xaenc\xc4\x83 din 1812. _NEWLINE_\xc3\x8en plus, navelor de lupt\xc4\x83 ale tuturor na\xc8\x9biunilor le-a fost interzis accesul \xc3\xaen Marea Neagr\xc4\x83. Flota rus\xc4\x83 fusese deja distrus\xc4\x83 \xc3\xaen timpul r\xc4\x83zboiului. Mai mult, \xc8\x9barul \xc8\x99i sultanul au fost de acord s\xc4\x83 nu mai \xc3\xaenfiin\xc8\x9beze nici un arsenal naval militar pe \xc8\x9b\xc4\x83rmurile m\xc4\x83rii. Clauza M\xc4\x83rii Negre a fost o prevedere extrem de dezavantajoas\xc4\x83 pentru Rusia, datorit\xc4\x83 sc\xc4\x83derii drastice a amenin\xc8\x9b\xc4\x83rii \xc8\x9bariste la adresa turcilor. Mai mult, Marile Puteri au ac\xc8\x9bionat \xc3\xaen direc\xc8\x9bia respect\xc4\x83rii independen\xc8\x9bei \xc8\x99i integrit\xc4\x83\xc8\x9bii Imperiului Otoman._NEWLINE_Tratatul de la Paris a fost valabil p\xc3\xa2n\xc4\x83 \xc3\xaen 1871, c\xc3\xa2nd Fran\xc8\x9ba a fost zdrobit\xc4\x83 de Prusia \xc3\xaen r\xc4\x83zboiul franco-prusac. \xc3\x8en vreme ce Prusia \xc8\x99i alte c\xc3\xa2teva state germane s-au unit pentru a forma Imperiul German, \xc3\xaemp\xc4\x83ratul francez Napoleon al III-lea a fost detronat, ap\xc4\x83r\xc3\xa2nd Republica Francez\xc4\x83. \xc3\x8en timpul domniei sale, dornic s\xc4\x83 ob\xc8\x9bin\xc4\x83 sprijinul Angliei, Napoleon al III-lea s-a opus cu putere Rusiei \xc3\xaen ceea ce prive\xc8\x99te rezolvarea Problemei Orientale. Conflictul ruso-otoman nu amenin\xc8\x9ba \xc3\xaen niciun fel interesele Fran\xc8\x9bei. De aceea, Fran\xc8\x9ba a \xc3\xaencetat politica antirus\xc4\x83 dup\xc4\x83 proclamarea Republicii. \xc3\x8encurajat\xc4\x83 de atitudinea francez\xc4\x83 \xc8\x99i av\xc3\xa2nd \xc8\x99i sprijinul cancelarului german Otto von Bismarck, Rusia a denun\xc8\x9bat tratatul din 1856. Cum Anglia singur\xc4\x83 nu era capabil\xc4\x83 s\xc4\x83 asigure respectarea tratatului, Rusia \xc8\x99i-a re\xc3\xaenfiin\xc8\x9bat flota din Marea Neagr\xc4\x83.\n_START_SECTION_\nCaracteristicile r\xc4\x83zboiului\n_START_PARAGRAPH_\nR\xc4\x83zboiului Crimeii a ajuns s\xc4\x83 fie renumit pentru incompeten\xc8\x9ba militar\xc4\x83 \xc8\x99i logistic\xc4\x83 de care au dat dovad\xc4\x83 to\xc8\x9bi liderii armatelor implicate \xc3\xaen conflict. (Vezi \xc8\x99i: Atacul Brig\xc4\x83zii u\xc8\x99oare). Holera a f\xc4\x83cut ravagii printre militarii francezi \xc3\xaen timpul asediului Sevastopolului. \xc3\x8en noaptea de 14 noiembrie 1854, o furtun\xc4\x83 violent\xc4\x83 a scufundat 30 de vase de aprovizionare cu materiale medicale, hran\xc4\x83, haine \xc8\x99i alte m\xc4\x83rfuri extrem de necesare (pierderile suferite atunci au determinat apari\xc8\x9bia primelor prognoze meteorologice). Tratamentul revolt\xc4\x83tor la care au fost supu\xc8\x99i militarii r\xc4\x83ni\xc8\x9bi \xc3\xaen iarna grea care a urmat a fost raportat de coresponden\xc8\x9bii de r\xc4\x83zboi, duc\xc3\xa2nd la introducerea metodelor moderne de \xc3\xaengrijire a bolnavilor pe c\xc3\xa2mpul de lupt\xc4\x83, cum este, de exemplu, anestezia, folosit\xc4\x83 \xc3\xaen premier\xc4\x83 de medicul rus Nicolai Pirogov, medic care este de asemenea, cel care a introdus sistemul modern de triaj, ra\xc8\x9bional, bazat pe acordarea priorit\xc4\x83\xc8\x9bii maxime celor cu \xc8\x99anse de supravie\xc8\x9buire, \xc8\x99i nu celor cel mai grav r\xc4\x83ni\xc8\x9bi (cum se \xc3\xaent\xc3\xa2mpla \xc3\xaen vechiul sistem de triaj introdus de francezul Dominique Jean Larrey). Printre noile tehnici folosite pentru tratarea r\xc4\x83ni\xc8\x9bilor a fost \xc8\x99i folosirea pentru prima oar\xc4\x83 a unui vehicul de tip ambulan\xc8\x9b\xc4\x83._NEWLINE_De asemenea, put\xc3\xa2nd fi considerat ca un semn premonitoriu al s\xc4\x83lb\xc4\x83ticiei r\xc4\x83zboiului modern al secolului XX, golit total de cutumele cavaleriei medievale, R\xc4\x83zboiul Crimeii ridic\xc4\x83 pe noi culmi bestialitatea uman\xc4\x83, odat\xc4\x83 cu folosirea de c\xc4\x83tre solda\xc8\x9bii francezi afla\xc8\x9bi sub comanda generalului Patrice de MacMahon, a cadavrelor solda\xc8\x9bilor ru\xc8\x99i \xc8\x99i chiar a trupurilor ru\xc8\x99ilor r\xc4\x83ni\xc8\x9bi \xc8\x99i c\xc4\x83zu\xc8\x9bi pe c\xc3\xa2mpul de lupt\xc4\x83, drept \xe2\x80\x9esaci de nisip\xe2\x80\x9d pentru construit baricade._NEWLINE_\xc3\x8en aceea\xc8\x99i not\xc4\x83 inedit\xc4\x83, \xc8\x99i \xc3\xaen acela\xc8\x99i timp a morbidului, \xc3\xaenregistrat\xc4\x83 \xc8\x99i ea de istorici, R\xc4\x83zboiul Crimeii a r\xc4\x83mas cunoscut pentru introducerea \xe2\x80\x9eturismului de r\xc4\x83zboi\xe2\x80\x9d, ca \xc8\x99i pentru jaful la care s-au dedat trupele occidentale care au asediat \xc8\x99i cucerit Sevastopolul_NEWLINE_R\xc4\x83zboiul Crimeii a introdus pentru prima oar\xc4\x83 \xc8\x99i folosirea din punct de vedere tactic a c\xc4\x83ilor ferate \xc8\x99i a altor inven\xc8\x9bii moderne ca telegraful. \xc3\x8en timpului R\xc4\x83zboiului Crimeii, care este considerat de unii cercet\xc4\x83tori primul r\xc4\x83zboi modern, s-au folosit la scar\xc4\x83 larg\xc4\x83 tran\xc8\x99eele \xc8\x99i bombardamentele \xe2\x80\x9eoarbe\xe2\x80\x9d de artilerie (care se bazau mai mult pe datele ob\xc8\x9binute de patrulele de recunoa\xc8\x99tere dec\xc3\xa2t pe observarea direct\xc4\x83 a c\xc3\xa2mpului de lupt\xc4\x83). _NEWLINE_Folosirea gloan\xc8\x9belor Mini\xc3\xa9 \xc8\x99i a armelor cu \xc8\x9bevi ghintuite au crescut \xc3\xaen mod semnificativ puterea de foc a alia\xc8\x9bilor._NEWLINE_\xc3\x8en timpul R\xc4\x83zboiului Crimeii, militarii britanici \xc8\x99i francezi au \xc3\xaenv\xc4\x83\xc8\x9bat de la camarazii lor turci s\xc4\x83 foloseasc\xc4\x83 "trabucele din h\xc3\xa2rtie" \xe2\x80\x93 \xc8\x9big\xc4\x83rile \xe2\x80\x93 prin folosirea tutunului m\xc4\x83run\xc8\x9bit pres\xc4\x83rat \xc3\xaentr-un petec de h\xc3\xa2rtie de ziar rulat manual._NEWLINE_R\xc4\x83zboiul Crimeii a produs un exod \xc3\xaen mas\xc4\x83 al t\xc4\x83tarilor din Crimeea c\xc4\x83tre teritoriile otomane, duc\xc3\xa2nd la depopularea grav\xc4\x83 a peninsulei._NEWLINE_Se presupune c\xc4\x83 \xc3\xaenfr\xc3\xa2ngerea din acest r\xc4\x83zboi l-a f\xc4\x83cut \xc8\x9barul Alexandru al II-lea s\xc4\x83 ia m\xc4\x83sura abolirii iob\xc4\x83giei \xc3\xaen 1861._NEWLINE_Armata britanic\xc4\x83 a abolit practica cump\xc4\x83r\xc4\x83rii gradului militar ca urmare a dezastrului din b\xc4\x83t\xc4\x83lia de Balaclava._NEWLINE_A fost primul r\xc4\x83zboi \xc3\xaen timpul c\xc4\x83ruia telegraful electric a \xc3\xaenceput s\xc4\x83 aib\xc4\x83 un rol important, cu primul raportaj "\xc3\xaen direct" al lui William Howard Russell pentru The Times._NEWLINE_Florence Nightingale \xc8\x99i Mary Seacole au ajuns faimoase datorit\xc4\x83 contribu\xc8\x9biilor lor \xc3\xaen domeniul \xc3\xaengrijirii bolnavilor \xc3\xaen spitalele de campanie.'